Document ID: 32004R0363

Komisjoni määrus (EÜ) nr 363/2004,
25. veebruar 2004,
millega muudetakse määrust (EÜ) nr 68/2001 EÜ asutamislepingu artiklite 87 ja 88 kohaldamise kohta koolitusabi suhtes
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 7. mai 1998. aasta määrust (EÜ) nr 994/98, mis käsitleb Euroopa Ühenduse asutamislepingu artiklite 92 ja 93 kohaldamist teatavate horisontaalse riigiabi liikide suhtes [1], eriti selle artikli 1 lõike 1 punkti a alapunkti iv,
olles avaldanud käesoleva määruse eelnõu [2],
olles nõu pidanud riigiabi nõuandekomiteega
ning arvestades järgmist:
(1) Komisjoni määrusega (EÜ) nr 68/2001 [3] nähakse ette eritingimused väikestele ja keskmise suurusega ettevõtetele antava abi suhtes. Määruses (EÜ) nr 68/2001 kasutatav väikeste ja keskmise suurusega ettevõtete määratlus on pärit väikeste ja keskmise suurusega ettevõtete määratlemist käsitlevast komisjoni 3. aprilli 1996. aasta soovitusest 96/280/EÜ [4]. Nimetatud soovitus on asendatud 6. mai 2003. aasta soovitusega 2003/361/EÜ, mis käsitleb mikroettevõtete, väikeste ja keskmise suurusega ettevõtete määratlust [5] ning hakkab kehtima 1. jaanuaril 2005. Õiguskindluse huvides tuleks määruses (EÜ) nr 68/2001 kasutada sama määratlust, mida kasutatakse komisjoni 12. jaanuari 2001. aasta määruses (EÜ) nr 70/2001 EÜ asutamislepingu artiklite 87 ja 88 kohaldamise kohta väikestele ja keskmise suurusega ettevõtetele antava riigiabi suhtes [6].
(2) Kogemused on näidanud, et soovitav on kasutusele võtta EÜ asutamislepingu artikli 93 kohaldamise üksikasjalike eeskirjade kehtestamist käsitleva nõukogu 22. märtsi 1999. aasta määruse (EÜ) nr 659/1999 artikli 27 kohaselt vastu võetud aastaruannetest teatamise ühtlustatud ja lihtsustatud süsteem [7]. Määruse (EÜ) nr 68/2001 III lisas sätestatud aruandluse erisätteid tuleks seepärast kohaldada üksnes kuni üldise aruandlussüsteemi vastuvõtmiseni.
(3) Tarvis on ette näha sätted enne määruse (EÜ) nr 68/2001 jõustumist komisjoni eelneva loata antud koolitusabi ühisturuga kokkusobivuse hindamiseks.
(4) Seetõttu tuleks määrust (EÜ) nr 68/2001 vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 68/2001 muudetakse järgmiselt:
1. Artikkel 1 asendatakse järgmisega:
"Artikkel 1
Kohaldamisala
Käesolevat määrust kohaldatakse mis tahes valdkonnas, sealhulgas asutamislepingu I lisas loetletud toodete valmistamise, töötlemise ja turustamisega seotud tegevuseks antava koolitusabi suhtes, välja arvatud nõukogu määruse (EÜ) nr 1407/2002 [8]
2. Artikli 2 punktid b ja c asendatakse järgmistega:
"b) väikesed ja keskmise suurusega ettevõtted - määruse (EÜ) nr 70/2001 [9] I lisas määratletud ettevõtted;
c) suurettevõtted - I lisas sisalduva väikeste ja keskmise suurusega ettevõtete määratluse alla mittekuuluvad ettevõtted"
3. Artikli 7 lõige 3 asendatakse järgmisega:
"3. Liikmesriigid koostavad käesoleva määruse kohaldamise kohta aastaaruande vastavalt aastaaruannete vormi ja sisu käsitlevatele sätetele, mis kehtestatakse nõukogu määruse (EÜ) nr 659/1999 [10] kohaselt.
Kuni nimetatud sätete jõustumiseni koostavad liikmesriigid III lisas sätestatud vormis ja ka elektroonilises vormis käesoleva määruse kohaldamise aastaaruande iga täieliku või osalise kalendriaasta kohta, mil määrust kohaldatakse. Liikmesriigid esitavad kõnealuse aruande komisjonile hiljemalt kolm kuud pärast ajavahemiku lõppu, mida aruanne käsitleb."
4. Lisatakse artikkel 7a:
"Artikkel 7a
Üleminekusätted
Enne käesoleva määruse jõustumist komisjoni loata ja asutamislepingu artikli 88 lõikes 3 sätestatud teatamiskohustust rikkudes rakendatavad abikavad ja nende alusel antav abi on ühisturuga kokkusobivad asutamislepingu artikli 87 lõike 3 tähenduses ja nende osas tehakse erand, kui need vastavad artikli 3 lõike 2 punkti a ja artikli 3 lõike 3 tingimustele.
Enne käesoleva määruse jõustumist komisjoni loata ja asutamislepingu artikli 88 lõikes 3 sätestatud teatamiskohustust rikkudes väljaspool abikavasid antav abi, mis vastab kõikidele käesoleva määruse tingimustele, on ühisturuga kokkusobiv asutamislepingu artikli 87 lõike 3 tähenduses ja selle suhtes tehakse erand, välja arvatud artikli 3 lõike 1 osas, millega nähakse ette selgesõnaline viide käesolevale määrusele.
Kui abi ei vasta nendele tingimustele, hindab komisjon seda asjakohaste raamistike, suuniste ja teadete alusel."
5. I lisa jäetakse välja.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. veebruar 2004

Labels: 9
19
5